Tre unge mænd må i dag spørge sig selv, hvor dum man egentlig har lov til at være.

De tre stillede sig op ved porten til Næstved Politigård, hvor de lavede larm og råbte efter politiet, og da betjentene kiggede ud af vinduet, stak alle tre langfingeren i vejret.

Det fik en politipatrulje til at gå ud til de tre, som stak af på samme knallert. Den væltede dog og de to passager blev sammen med knallerten taget med på politigården.

Ville springe over porten

Og her kunne historien sådan set være endt. Men kort efter vendte den tredje mand tilbage og han blev anholdt, da han forsøgte at springe over porten ind til politigården.

Senere kunne politiet konstatere, at den ene var eftersøgt for flere indbrud og tyverier, og de andre blev genkendt som gerningsmænd til indbrud.

Politiet takker i en pressemeddelelse for deres ihærdige indsats for at gøre opmærksom på sig selv

De tre unge på 17, 17 og 24 år var sandsynligvis påvirket af stoffer, lyder vurderingen fra Sydsjællands- og Lolland-Falsters Politi.

/DR Nyheder/